བོད་ཀྱི་གསོ་བ་རིག་པའི་ནད་བཅོས་རྩ་འཛིན་ནི་རྒྱ་ཆད་ཕྱོགས་ལྷུང་གི་མིག་མདུན་དུ་འཆར་བའི་རྣམ་འགྱུར་གྱི་ནད་ཁོ་ནར་བློས་མི་འཛིན་ཅིང་།ཕྱི་སྣོད་ཀྱི་འཇིག་རྟེན་དང་ནང་བཅུད་ཀྱི་སེམས་ཅན་གཉིས་ཀྱི་ཆོས་ཉིད་ཇི་ལྟ་བ་བཞིན་མཁྱེན་པར་བྱས་ཏེ་ཐོག་མར་མི་ན་བ་གནས་པར་འདོད་པ་དང་།ན་བ་གསོ་བར་བྱེད་པའི་ཐབས་གཉིས་སུ་དབྱེ་ཡོད་ལ།འབྲས་བུ་རྣམ་འགྱུར་གྱི་ནད་ཅེས་པ་འདི་ལ་ཡང་གཉིས་ཡོད་དེ།ཕྱི་ལུས་ཀྱི་ནད་དང་ནང་སེམས་ཀྱི་ནད་གཉིས་ལས་དང་པོ་ཕྱི་ལུས་ཀྱི་ནད་ནི།འབྱུང་བ་བཞི་ལས་གྲུབ་པའི་ཉེས་པ་རླུང་མཁྲིས་བད་ཀན་གསུམ་དེ་རང་སོ་སོའི་ལྡང་ཚད་ལས་འཕེལ་ཟད་འཁྲུགས་གསུམ་དུ་འགྱུར་ཡོད་པ་ཞིག་ཡིན་ཏེ།ལྷུན་ལྡིང་འགྱུར་མེད་ཀྱིས།དེས་ན་འབྱུང་བ་སྙོམས་ལས་ནད་མེད་དང་།འཕེལ་ཟད་འཁྲུགས་པས་ནད་ཀུན་འབྱུང་བས་ན།འབྱུང་བཞི་འཕེལ་ཟད་སྙོམས་པར་བྱེད་པ་འདི།བཅོས་ཐབས་ཀུན་གྱི་རྩ་བ་མ་ཡིན་ནམ།ཞེས་གསུངས་པ་ལྟར་རོ།གཉིས་པ་སེམས་ཀྱི་ནད་ནི།བཤད་རྒྱུད་འཕེལ་གྲིབ་ནད་ཀྱི་ལེའུ་ལས།ནད་རྣམས་ཀུན་གྱི་རྒྱུ་ནི་གཅིག་པུ་སྟེ།བདག་མེད་དོན་མི་རྟོགས་པས་མ་རིག་ཅེས།ཞེས་དང་།ཀུན་བཏུས་ལས།མ་རིག་པ་གང་ཞེ་ན་ཁམས་གསུམ་པའི་མི་ཤེས་པ་སྟེ་ཆོས་རྣམས་ལ་ལོག་པར་ངེས་པ་དང་།ཐོ་ཚོམ་དང་།ཀུན་ནས་ཉོན་མོངས་པ་འབྱུང་བའི་རྟེན་བྱེད་པའི་ལས་ཅན་ནོ།ཞེས་གསུངས་ཏེ་རང་ཡུལ་ལ་རྨོངས་པའི་རྣམ་པ་ཅན་དང་བྱེད་ལས་ཉོན་མོངས་གཞན་སྐྱེས་པའི་སེམས་བྱུང་ཞིག་གོ།ཞེས་དང་།རྒྱལ་སྲས་ཞི་བ་ལྷས།འཇིག་རྟེན་རྒུད་པ་ཇི་སྙེད་པ།།དེ་ཡི་རྩ་བ་མ་རིག་སྟེ།ཞེས་དང་།དཔལ་མགོན་འཕགས་པ་ཀླུ་སྒྲུབ་ཀྱིས།།རྒྱུ་དང་རྐྱེན་ལས་སྐྱེ་དངོས་རྣམས།།ཡང་དག་པར་ནི་རྟོག་པ་གང་།དེ་ནི་སྟོན་པས་མ་རིག་གསུངས།ཅེས་དང་།དཔལ་ལྡན་རྒྱུད་བཞི་ལས།ཁྱད་པར་རྒྱུ་ནི་རིགས་ལས་བྱུང་བའི།འདོད་ཆགས་ཞེ་སྡང་གཏི་མུག་དུག་གསུམ་ལ།།འབྲས་བུ་རླུང་མཁྲིས་བད་ཀན་ཉེས་པ་སྐྱེད།ཅེས་དང་།ཉེ་རྒྱུ་རླུང་དང་མཁྲིས་པ་བད་ཀན་གསུམ།རྣམ་པར་མ་གྱུར་ནད་ཀྱི་རྒྱུར་འགྱུར་ལ།རྣམ་འགྱུར་མ་སྙོམས་ནད་ཀྱི་ངོ་བོ་ཡིན།ཞེས་དང་།ཐམས་ཅད་མཁྱེན་པ་ཀརྨ་པས།རྒྱུ་ནི་སེམས་ཉིད་ཐོག་མེད་པ།རྒྱ་ཆད་ཕྱོགས་ལྷུང་མ་མཆིས་ཀྱང་།།དེ་ཉིད་མ་འགགས་རོལ་བ་ལས།།ངོ་བོ་སྟོང་ལ་རང་བཞིན་གསལ།།རྣམ་པ་འགག་མེད་ཅིས་ཡང་འཆར།དེ་ཉིད་རང་གི་རང་མ་རིག།།ཅེས་དང་།སེམས་ནི་གཙོ་བོ་རྣམ་རིག་སྟེ།།མིག་དང་རྣ་བ་སྣ་དང་ལྩེ།།ལུས་དང་ཡིད་ཀྱི་རྣམ་ཤེས་ཏེ།།རྣམ་ཤེས་ཚོགས་དྲུག་ཅེས་བཤད་དོ།དྲུག་པོ་དེ་ཡི་ནང་ནས་ཀྱང་།།ཡིད་ཀྱི་རྣམ་ཤེས་གཙོ་བོ་སྟེ།།སྒོ་ལྔའི་རྣམ་པར་ཤེས་པ་རྣམས།།ཡུལ་ལ་སྤྲོ་དང་བསྡུ་བ་དང་།ཡུལ་གྱི་སྤུ་རིས་འབྱེད་པ་དང་།བཟང་ངན་ལེགས་ཉེས་སྤྱོད་པ་དང་།ཕན་གནོད་བླང་དོར་བྱེད་པ་དང་།ཀུན་རྟོག་པིར་གྱིས་ལས་ཀྱི་གཟུགས།རྣམ་མང་འབྲི་བར་བྱེད་པོ་ནི།།ཡིད་བློ་འདི་ཉིད་ཡིན་ཕྱིར་རོ།ཅེས་གསུངས་པ་ལྟར་སེམས་ཁམས་རིག་པའི་ཆ་ནས་འབྱུང་རྐྱེན་འཚོལ་ཐབས་བྱས་ཏེ་མཐར་གཏུགས་ཀྱི་རྒྱུ་མཚན་ཇི་མ་ཇི་བཞིན་རྟོགས་ཐུབ་པ་ཡིན།དོན་དུ་བོད་ཀྱི་སྲོལ་རྒྱུན་གསོ་བ་རིག་པ་ལས་རྣམ་འགྱུར་གྱི་ནད་རྣམས་བཅོས་ཚུལ་ནི་གསོ་རིག་ཀུན་གྱི་གཞུང་རྒྱལ་པོ་དཔལ་ལྡན་རྒྱུད་བཞི་ལས་གསུངས་པ་བཞིན་ཟས་སྤྱོད་སྨན་དཔྱད་བཞི་ཡི་སྒོ་ནས་གོ་རིམ་ལྟར་བཅོས་དགོས་པ་ཡིན་ལ།